Правилник

**ПРАВИЛНИК**

**за обслужване на читатели в библиотеката**

**при Народно читалище „СЛЪНЦЕ-1928 година“ с. Брàница**

Раздел I

**Общи положения**

**Чл. 1.** (1) С този правилник се уреждат условията и редът за съхраняването, ползването и разпореждането с документи от библиотечните фондове на библиотеката при Народно читалище „Просвета-1925“ с. Лозен, наричана по-долу за краткост Библиотеката.

(2) Библиотеката е общодостъпна и предоставя за ползване на читателите си библиотечни документи, информационни справки и други услуги.

(3) Всеки гражданин има правото да ползва услугите на библиотеката, като за целта е необходимо той да бъде регистриран като неин читател, според условията и по реда на Раздел II от настоящия правилник.

**Чл. 2.** Специализираните услуги на Библиотеката се извършват срещу заплащане на  съответните такси, утвърдени със заповед на Председателя на читалището.

Раздел II

**Регистрация на читатели**

**Чл. 3.** (1) Всеки гражданин има правото да бъде регистриран като читател на Библиотеката.

(2) Пълнолетните граждани се записват, като представят личната си карта.

(3) Децата от 6 до 14 години се записват с документ за самоличност на единия родител.

(4) Възрастни и болни граждани при нужда могат да  ползват услугите на библиотеката чрез   свои близки, като ги упълномощят за това писмено.

**Чл. 4.** Читателската карта е лична и не се преотстъпва. Изключение се прави в случаите, когато титулярът е трайно възпрепятстван и го представлява упълномощено лице.

**Чл. 5.** (1) Регистрация и пререгистрация на читателите се извършва срещу внесена от читателя такса за регистрация, регламентирана в тарифата за ползване на услугите на Библиотеката.

(2) Регистрацията е за срок от 1 година, който срок започва да тече от датата на регистрация на читателя.

**Чл. 6.** (1) Граждани с адресна регистрация в друго населено място, се регистрират за читатели в Библиотеката като внасят  паричен депозит, регламентиран в тарифата за ползване на услугите на Библиотеката.

(2) Депозитът се връща, след като читателят върне заетите книги, представи квитанция и документ за самоличност.

(3) Депозитът не се връща:

1.     Ако читателят не е върнал книгите си 6  месеца след заемането им.

2.     Ако читателят върне заетите библиотечни единици повредени.

3.     Ако читателят повече от 1  година не е посещавал библиотеката.

**Чл. 7.** Граждани с група инвалидност, както и такива, които са в тежко социално положение са освободени от такса за регистрация.

Раздел ІІІ

**Права и задължения на читателите**

**Чл. 8.** Читателите имат право:

1.     Да  заемат за дома и да ползват в читалня  библиотечни документи.

2.     Да получават устна и писмена библиографска, фактографска и тематична информация, както и указания за ориентиране в справочно-библиографския апарат и библиотечните фондове.

3.     Да използват справочния апарат  изложен на свободен достъп.

4.     При записване да бъдат осведомявани за видовете услуги, за мястото и реда на получаването им и за задълженията и отговорностите, които поемат съгласно този правилник.

5.     Да ползват специализираните платени услуги в библиотеката, съгласно утвърдената тарифа.

6.     Читатели дарили стойностни книги се освобождават от такса за регистрация за съответната година.

**Чл. 9.** Според настоящия Правилник и Наредбата за запазване на библиотечните фондове читателите имат следните задължения:

1.     Да спазват Правилника за обслужване на читателите.

2.     Да не нарушават реда и разположението на библиотечните документи при посещение в Библиотеката.

3.     Да ползват библиотечните документи внимателно, да ги пазят чисти и да не ги повреждат.

4.     Да връщат заетите библиотечни документи в срока, определен от библиотеката – 20 дни. След изтичане на датата за връщане, отбелязана в датника на библиотечния документ, читателят заплаща глоба в размер регламентиран в Тарифата за използване на услугите на Библиотеката, за всеки просрочен ден.

5.     Когато читателят повреди заетите библиотечни документи, или ги загуби, трябва да ги замени с идентични в библиографско отношение екземпляри, или да заплати обезщетение в размер на трикратната стойност на документа по пазарни цени. Освен обезщетението се начислява и предвидената  сума за закъснение.

6.     За неспазване на задълженията и правилата за ползване на библиотеката, на читателя се отнема правото да я ползва за определено време или завинаги по преценка на ръководството.

Раздел IV

**Правила за ползване на Библиотеката**

**Чл. 10.** Читатели в нетрезво състояние, с агресивно поведение,  с неприлично и нехигиенично облекло не се допускат да ползват библиотеката.

**Чл. 11.** При ползване  на ежедневници и периодични издания , читателят се регистрира и  в Дневника за посещения.

**Чл. 12.** При промяна на данните в личната карта или статуса си (ученик – студент; работещ – пенсионер), читателят е длъжен да уведоми библиотекаря.

**Чл. 13.** Читателят може да заеме до 5  книги и по един екземпляр от заглавие.

**Чл. 14.** Заетите библиотечни документи се вписват в читателския картон на читателя, като той се подписва срещу всеки зает библиотечен  документ.

**Чл. 14.** Срокът за заемане на библиотечни документи е:

1.     Книги – 20 дни.

2.     Графични издания – 10 дни.

3.     Грамофонни плочи, аудиокасети, диафилми, CD и DVD – 5 дни.

**Чл. 15.** Срокът за заемане на книги за дома може да бъде удължен до 2 пъти само при условие, че книгите в момента не се търсят от други читатели.

**Чл. 16.** Обслужването с библиотечни документи се преустановява 30 /тридесет/ минути преди края на работното време.

**Чл. 17.** (1) На основание чл. 39. ал. 1. на Наредбата за запазване на библиотечните фондове, читателите не могат да заемат за дома следните библиотечни документи:

1.     Справочни издания.

2.     Ежедневници и периодичен печат.

3.     Редки и ценни библиотечни документи.

      (2) По изключение и по преценка на библиотекаря, скъпо струващи библиотечни документи в единични екземпляри могат да се заемат  срещу депозит регламентиран в Тарифата.

**Чл. 18.** Не се изнасят за копиране библиотечни документи извън сградата на библиотеката. Изключения се допускат само за нестандартни формати само по преценка на библиотекаря и след предоставяне на документ за самоличност за времето,  през което библиотечния документ е извън сградата на Библиотеката.

**Преходни и заключителни разпоредби**

**§ 1.** За неуредените въпроси в настоящия правилник, се прилага законодателството на Република България.